**Høringssvar vedr. Gudbjerg solcellepark**

**Man har et princip eller flere, til man tager nogle andre?**Svendborg kommune lægger på deres hjemmeside op til, at solcelleparker ikke skal placeres på god landbrugsjord. Alligevel er det det, som kommunen lægger op til at gøre, mellem Gudbjerg og Lakkendrup.
Svendborg kommune lægger også op til, at der er god afstand til nærmeste naboer og har beskrevet forskellige afstandskrav til naboer, som det udtrykkes, vægtes prioriteret. I forbindelse med projektet ved Gudbjerg Lakkendrup, vælger kommunen af se bort fra dette kriterie også for en række naboers vedkommende.
Svendborg kommune har også et princip om, at de højest beliggende områder i anlæg, friholdes for solceller. Ved Gudbjerg Lakkendrup, vælger man den højest muligt placering til hele anlægget, så det jf. miljøkonsekvensrapporten pkt. 7.4 vil kunne ses op til 1,5 km. væk, set fra sydøst, grundet terrænet, så dette kriterie vælger man også at se bort fra, ved placering af anlægget ved Gudbjerg, Lakkendrup.
**Det forstås, at dette er hensigter og ikke garantier, men der må kunne findes jordstykker til formålet, som ikke får betydning for så mange husejere. At man har en række principper for hvordan man tager hensyn og beslutninger og alligevel fravælger at efterleve flere af dem, skaber usikkerhed om, hvad vi som borgere skal forholde os til. Vi vil bare minde om, at det Jer selv, der har vedtaget at lægge principperne frem som retningslinjer, for Svendborg kommunes VE-solcelleprojekter.**

Gudbjerg har i årevis arbejdet på byudvikling og kæmpet for at få udstykket byggegrunde, så der kunne tiltrækkes flere nye borgere til lokalområdet, skole og andre tilbud. Der er lidt huse til salg i området og flere af dem sælges også og der kommer nye til. -Men der er stort ønske om, at kunne supplere udbuddet af huse med byggegrunde, til dem der ønsker at bygge selv. Med solcelleanlæggets placering, kan byen dårligt udvide sig mod syd (Lakkendrup), mod øst har en amerikansk bosat lodsejer jorden og vil umiddelbart ikke af med den, mod nord og vest er å, bygrænse og kommunegrænsen tæt på. Anlægget vil derfor kunne få betydning for muligheden for byudvikling, de kommende 30 år., hvilket er rigtig ærgerligt for mulighederne i området.

**Sagen løbes herunder igennem med kommentarer fra en ende af:
Idéoplæg:**D. 22. marts 2023 var Svendborg kommune afsender på et Idéoplæg til solenergianlæg ved Højlundsvej i Gudbjerg. Af den Idéoplægget fremgik invitation til borgermøde i Gudbjerg d. 24. april 2023, hvor projektejer bl.a. ville fortælle om lokalt medejerskab. I beskrivelsen af hvad projektet gik ud på, står der beskrevet, at *”ansøger er indstillet på andre tiltag der skaber værdi i lokalområdet kan komme i betragtning som eks. Vandre-, cykel- eller ridestier gennem projektområdet”*. Videre står der om lokalt ejerskab: *”Ansøger er indstillet på at udbyde 40% andele til lokalt medejerskab i form af lokale borgere, forsyningsvirksomheder og andre virksomheder i kommunen”*. Om planlægningsprocessen står der bl.a. ”Svendborg Kommune indkalder derfor Idéer og forslag til det videre arbejde med plangrundlaget”. *”Eksempler på idéer og forslag kan være”: -”Er områdets størrelse og afgrænsning hensigtsmæssig?” -”Hvad kan samtænkes i projektet? -fx biodiversitet, adgang til naturen, rekreative muligheder etc.” -”Input til udmøntning af de 40% andele som udbydes til lokalt medejerskab?”*Af Idéoplægget under afsnittet om VE-loven, beskrives bl.a. *Grøn Pulje. ”Engangsindbetaling fra opstiller når anlægget idriftsættes. Puljen kan søges til projekter der afhjælper gener fra VE-anlæg for nærmeste naboer, grønne tiltag eller landskabelige, rekreative og kulturelle formål. Puljen kan søges af: -Naboer inden for 200 meter, -Naboer inden for ,5 km, - Øvrige borgere (…)”* -**Det præciseres, at Svendborg kommune er afsender brevet med ovenstående indhold, som blev sendt til vores E-Boks**.

**Borgermøde d. 24. april 2023:**A Svendborg kommunes præsentationsmateriale fra borgermødet i Gudbjergforsamlingshus d. 24. april 2023, er de første sider kommunens del af præsentationen, de sidste sider er vedr. Ecosolars præsentation af projektet, af siderne fremgår bl.a. følgende:
På side 4, med Svendborg kommunes logo står der om ansøgningskriterierne for solcelleanlæg følgende: *”Ansøgningskriterier til Solcelleanlæg: Lokalt medejerskab: Minimum 40% skal tilbydes som andele til lokale borgere, forsyningsvirksomheder og andre virksomheder i kommunen”.* På side 6 gentages budskabet om: *”Lokalt medejerskab og muligheden for rekreative tiltag”* ***-*Det præciseres at Svendborg kommunes logo er påført siden.**Efter kommunens del af præsentationen, holdt Ecosolar et oplæg, som indgår som en del af præsentationen fra borgermødet. På side 12 fremgår bl.a. punkterne *”Visuelle forhold”, ”Medejerskab”* og *”Forslag om bypark”.*  På side 16 fremgår en beskrivelse projektarealet med et: ”*byggefelt på ca. 60hektar, som kan levere strøm til 15.000 husstande.* Videre står der på side 17*: ”Eksisterende hegn bevares så vidt muligt, Levende hegn rundt om projektområdet, 4-5 meter højt, meter bredt, Levende hegn på diger bevares”.*På side 21 fremgår det: -*”Stisystemer kan etableres rundt om og igennem projektarealet, - vandrestier, cykelstier, ridestier, naturværdien omkring solcelleparken stilles dermed til rådighed, udsigtsplatforme kan etableres på udvalgte steder, - andre rekreative tiltag”*. På side 22-42 er der præsentation af de visuelle forhold. På side 43 fremgår: *”Forslag til vilkår for lokalt medejerskab” ”Gudbjerg” ”40% medejerskab, tegning af andele i selskab, radius om parken 1250 meter, ejere af ejendomme i området, herefter udvidelse til Svendborg Kommune”. ”Tegning af andele: Forhåndstegning ved lokalplanens høringsperiode. Indbetaling ved byggestart. Én andel 5.000 kr. Max andele pr. investor”.* På side 44 præsenteres prioritering af andelene visuelt på et kort. -Og på side 45 følger en tidsplan for hvornår der kan ske forhåndstegning af andele, samt hvornår de skal betales. Om Grøn pulje angiver Ecosolar at skulle *”indbetale til kommunen 1,5-2,5 mio. kr., til fordeling efter administrationsgrundlag, som kommunen beslutter indenfor visse rammer”.*Videre på side 48-49 præsenterede Ecosolar følgende: *”Forslag om bypark nord øst for projektet, Forbinde byen til Knøsevej, Mulighed for vandretur i skoven, Bypark Gudbjerg, vild med vilje?, Legeplads?, Gangstier?, Motionsbane?, Bypark Gudbjerg”.*På side 50 skriver Ecosolar: *”Bypark Gudbjerg” ”Solcelleprojektet tilbyder”*: *”I samarbejde med lokale foreninger og borgere: at udvikle byparken og udarbejde byparkens plangrundlag. Solcelleprojektet finansierer: 1. Udviklingsarbejdet inkl. plangrundlag. 2. Tilskud til etablering af parken: Matcher 1-1 finansiering fra den Grønne Pulje” ”Lokal varmeforsyning Gudbjerg”.*
På side 52 spørger Ecosolar *”Hvad er vigtigt for dig?”* og der listes en række punkter op. Pkt. 3*”Hvad skal Byparken indeholde?” -*nærmest som den er vedtaget.Pkt. 7 *”Lokalt medejerskab – hvad synes I om det præsenterede?* Og spørger videre ind *”-Er lokalt ejerskab godt for lokale borgere?” ”-Vil du overveje at købe andele?” ”-Hvorfor?” ”-Hvorfor ikke?”*

**Der mindes om, at Svendborg kommune stod som fremlægger af præsentationen og som nævnt, med logo på flere sider af præsentationsmaterialet. Alt dette nævnes, fordi flere af disse oplysninger i forbindelse med borgermødet, viste sig ikke at blive realiseret, ligesom Svendborg Kommune ikke har informeret om, at de elementer som skulle medvirke til at gøre det bare en smule attraktivt at have en solcellepark i området, et for et er fjernet, uden at informere lokalområdet om det. Det kom nemlig alene frem af andre veje.**

**Høringsbrev:**D. 2. januar 2025 var Svendborg Kommune afsender af høringsbrev med planforslag Gudbjerg Solcellepark i E-Boks. Af høringen på side 1 fremgår det, at kommunalbestyrelsen d. 17. december 2024 har besluttet at offentliggøre forslag til kommunalplantillæg 2021.15 og lokalplansforslag 691 mv.
I beskrivelsen fremgår *”etablering af en solcellepark med tilhørende tekniske installationer på ca. 67 hektar beliggende mellem Gudbjerg og Lakkendrup”*. *”Solcelleanlægget forventes at have en strømproduktion svarende til ca. 13.000-17.000 husstandes årlige elforbrug”.* På side 2 fremgår det, at Svendborg kommune afholder borgermøde d. 23. januar 2025 kl. 19.00 i Gudbjerg Forsamlingshus.

**Vi gjorde os den ulejlighed at læse referatet fra kommunalbestyrelsesmødet d. 17. december 2024, pkt. 13 vedr. forslag til planlægning for Gudbjerg Solcellepark.
Af beslutningstemaet fremgår det bl.a.: ”Solcelleparken har et samlet areal på 67 hektar, hvoraf 55 af disse er til etablering af solceller”. Oplysningen om 55 hektar var ikke nævnt i mit høringsbrev.
Længere nede står der: *”Solcelleanlægget forventes at have en strømproduktion svarende til ca. 13.000-17.000 husstandes årlige elforbrug*” – helt i tråd med høringsbrevet. Men hverken i tråd med oplysninger på projektets hjemmeside** [Gudbjerg solcellepark – Ecosolar](https://ecosolar.dk/gudbjerg-solcellepark/) **eller med oplysningerne i orienteringsmaterialet som Ecosolar udleveret på Borgermødet d. 23. januar 2025, hvor der står henholdsvis ”op til” og svarende til 15.000 husstandes årlige elforbrug. -Hvilket må give anledning til undre sig, for kommunens beskriver jo netop op til ca. 17.000 husstande, altså en difference på 2000. Prøv at omregne det i procent, det er en del.**

**Grøn pulje:**Om Grøn pulje fremgår det bl.a.: *”Midlerne fra Grøn Pulje skal fortrinsvist støtte projekter ansøgt af nære naboer til det vedvarende energianlæg samt projekter, der fremmer grønne tiltag i kommunen”.* (”Alt efter opstillingsmønster indbetales mellem 5 og 10 millioner kroner til Grøn Pulje”.)
*”På baggrund af ny vejledning om Grøn Pulje fra juni 2024, vil administrationen i løbet af 2025 udarbejde en ny politisk sag med forslag til revidering af kriterier og proces for udmøntning af midler fra Grøn Pulje. Indtil der foreligger en fornyet politisk beslutning om Grøn Pulje, gælder de tidligere besluttede kriterier for Grøn Pulje…”*  **Dvs. at ingen kender reglerne for Grøn Pulje, på det tidspunkt midlerne frigives og der er samtidig valg til kommunalbestyrelsen, det er derfor ikke sikkert at lokalområdet kan få andel i puljen og på den måde heller ikke sikkert, at der sker kompensation til området.** **-Hvilket er uklar kommunikation.**

**Plan og lokalsamfundsudvalgets beslutning:**Om beslutningen i Plan- og Lokalsamfundsudvalget d. 3. december 2024 fremgår det, at Mette Kristensen har stillet et ændringsforslag som lyder: *”Set i lyset af, at projektejer ikke har til hensigt at give naboer mulighed for at erhverve andele i VE-projektet eller at yde yderligere kompensation til lokalområdet, ønsker udvalget, at hele bidraget som projektejer indbetaler til Grøn Pulje, målrettes 1-1 initiativer og projekter i lokalområdet og naboerne til anlægget i Lakkendrup/Gudbjerg.”* Forslaget blev nedstemt og indstillingen blev godkendt, med bemærkning om, at der skulle udarbejdes nye retningslinjer for uddeling af midler for Grøn Pulje, forud for udmøntning af puljemidler til Gudbjerg. **-Mon det kniber med politisk vilje til at sikre midler til lokalområdet, til trods for ulemperne ved VE-anlægget og på trods at de bristede forudsætninger som er kommer frem fra opstillers side, samt den kommunikation, som kommunen selv har været afsender af? – Og er det ok? Håber I er opmærksomme på, at det ikke er fair proces.**

**Kommunalbestyrelsens beslutning:**Om beslutningen i kommunalbestyrelsen d. 17. december 2024 fremgår det, at Liste V og I stillede et ændringsforslag som lyder: *”Set i lyset af, at projektejer ikke har til hensigt at give naboer mulighed for at erhverve andele i VE-projektet eller at yde yderligere kompensation til lokalområdet, ønsker udvalget, at hele bidraget som projektejer indbetaler til Grøn Pulje, målrettes 1-1 initiativer og projekter i lokalområdet og naboerne til anlægget i Lakkendrup/Gudbjerg.”* Forslaget blev nedstemt og indstillingen blev godkendt.

**Det betyder at det alene er ved at læse referatet fra kommunalbestyrelsesmødet, at vi blev gjort bekendt med, at der ikke længere var hverken lokale andele eller lokale initiativer i spil. Problemet ved det er, at kommunen har været afsender på et budskab som skulle få lokalområdet til at bakke op om projektet, men at de lige glemte at informere om, at det måtte de ikke og at det nu var taget af bordet. På samme måde er der heller ikke sket kommunikation fra hverken Ecosolar eller jordejer om, at man ikke længere var interesseret i at kompensere lokalområdet. Det er således hele lokalområdet som skal bære udsyn og de afledte konsekvenser ved solcelleanlægget, uden garanti for noget andet. Det er virkelig ikke en særlig køn eller ordentlig proces som har været kørt.**

**Borgermøde d. 23. januar 2025:**D. 23. januar 2025 deltog en række lokale borgere og vi ved borgermødet i Gudbjerg Forsamlingshus. Der blev på mødet bedt om at præsentationen blev udsendt, det blev den ikke, men vi fik fat i den af anden vej.

Svendborg kommune indledte med at fremlægge fakta om solcelleparken. Herunder at solcelleparken var 67 hektar, hvoraf 55 hektar var til solceller og kunne levere strøm til ca. 15.000 husstande. Informationer som ikke matcher indholdet af mit høringsbrev og informationsmaterialet som Ecosolar havde med på mødet.

Kommunen fremlagde visuelle billeder af anlægget, heraf var det særligt tydeligt, at billedet fra Kilenvej var taget fra et frøperspektiv, hvor kløveren i græsset kunne ses og nærmest tælles. Det vel at mærke det standpunkt, som Rambøll i deres landskabsnotat på s. 17 vurderer, som det sted, hvor den visuelle påvirkning vil være størst. Endvidere kom det frem, at visualiseringen ikke var af det værst tænkelige scenarie, nemlig 3,5 meter høje solcellepaneler, hvorfor det var umuligt at forestille sig den visuelle effekt af projektet. **Projektejer bekræftede at det var de lave paneler, som var brugt på visualiseringerne, med undtagelse fra et enkelt standpunkt, det er uklart hvilket, men fastholdt at vinklen som billedet var taget fra, ikke var fra en lav vinkel. Vi fastholder pointen, kig på billederne og kløveren i græsset, det ville ikke kunne ses, hvis ikke man var nede ved det - og vurdér selv materialet.**

De oplysninger som kom frem om processen med de nærmeste naboer, 200 meters-zonen var en klasse for sig, og vidnede om et meget uskønt forløb, med projektopstiller. Flere af de nærmeste naboer kunne berette følelsesmæssige historier om, hvordan de ikke var blevet behandlet ordentligt af opstiller.

Der blev på mødet også rejst tvivl om, hvorvidt afstandskortet var korrekt i forhold til nogle af husstandene omkring de 200 meter. Det går bare ikke, at der ikke er 100% styr på den slags.

**Den lokale arbejdsgruppe fra Lakkendrup kunne berette om, at de trods talrige dialoger og timevis af frivilligt arbejde, ikke var blevet imødekommet på et eneste punkt vedr. lokale initiativer om hverken stier, bypark, overfladevand, andele eller andet.**

Ecosolar deltog også på borgermødet og havde en lille præsentation og orienteringsmateriale med.
Ecosolar startede med at berette om, hvor dårlig en businesscase projektet var. I hvert fald måtte det forstås, at der var blevet væsentlig flere udgifter til projektet, da kun en enkelt ting var blevet billigere, alt andet var blevet ikke alene dyre, men meget dyre. -Måske det underforstået skulle betyde, at der ikke længere var penge til lokale andele eller lokale initiativer, som vi lokale, på sidste borgermøde var blevet stillet i udsigt. **Idet Ecosolar ikke uddybede det nærmere, men blot henviste til, at det ikke var lovet, men bare forslag, var det svært at komme videre af den dialog og tingene måtte forstås mellem linjerne. -Det glædelige var dog, at der var sat penge af til at redde, de eventuelle tudser, som måtte falde i huller, ved udgravning, ved etablering af et sikkerhedsnet, det må vi selvsagt ikke glemme.**

Af Ecosolars orienteringsmateriale fremgik det at Solcelleparken havde et byggefeltareal på ca. 48 hektar, som beskrevet i høringsbrev og kommunalbestyrelsesbeslutningen, men altså ikke er kommunens eget oplæg på mødet, som var 67 hektar, hvor 55 hektar var til solceller. Det fremgik af Ecosolars præsentationsmateriale at anlægget svarede til en forsyning af op til 12.500 husstandes årlige elforbrug – og altså ikke op til de 17.000 som beskrives i høringsbrevet og eller de 15.000 husstande som dannede grundlag for kommunalbestyrelsens beslutning. **-Hvad forventes der reelt af anlægget?**

Der blev spurgt ind til beplantning før etablering, det blev på mødet afvist. Dog fremgår det af Ecosolars orienteringsmateriale, at beplantningen sker ca. 6 måneder før, arbejdet påbegyndes. **-Et eksempel på, at der ikke er styr på hvad der siges og skrives. Men trods alt noget, som går en glædelig vej og som projektopstiller bør holdes op på, såfremt beslutningen om etablering af solcelleparken fastholdes.**

Ecosolar oplyste i deres præsentation at det ikke var besluttet hvilken slags paneler der skulle op. Der blev vist 3 typer, med 3 højder. Af det orienteringsmateriale som de udleverede på mødet, fremgår det at der vil blive opstillet paneler med en højde på 2,7 meter, selvom tilladelsen er til en højde på 3,5 meter. Længere nede i deres materiale beskriver de, at anlæggets teknologi endnu ikke er fastlagt, men at der er 2 mulige opstillinger – Fixed-tilt eller Tracker. **Dette selvom det lige var blevet vist, at trackeren havde en højde på netop 3,5 meter.** **Det er usagligt at beskrive og præsentere forskellige oplysninger. Det stritter i øst og vest og ingen ved hvad de skal forholde sig til, fordi materialerne i sagen er så forskellige. Hvilke oplysninger skal man som høringsberettiget forholde sig til, når man skriver sit høringssvar og tager stilling til projektet? -Det er dybt kritisabelt.**

Ecosolars orienteringsmateriale henviser til visualiseringerne, men som tidligere oplyst, viste de sig ikke korrekte. **Der er hverken i kommunens høringsmateriale, i præsentationen fra hverken Svendborg Kommune eller Ecosolar, nogen former for orientering om, at der ikke længere er lokale andele eller penge til lokale initiativer, modsat det materiale de i samarbejde med Svendborg kommune sendte ud til vores E-Boks d. 22. marts 2023. -Det var et væsentligt punkt for lokalområdet, at man netop blev tilgodeset, såfremt solcelleparken skulle etableres. Hensigterne blev talt op for at få projektet til at vende indpas, men uden at informere om det og uden at skulle overholde et ord, blev alt fejet af bordet.**

**Miljøkonsekvensberegningerne**

**Overfladevand:**Rambøll deltog på borgermødet d. 23. januar 2025. Rambøll er betalt af opstiller og havde udarbejdet miljøkonsekvensberegninger**. Alene det at opstiller hyrer og betaler, medfører risiko for, at kunden får det som kunden ønsker, mere end det, som måske reelt er retvisende og grundigt arbejde for kommunens interesser.** Der blev da også rejst en del kritiske spørgsmål til Rambølls konklusioner, som vi også vil stille nogle spørgsmål til her. For hvis det regner på et hus uden tagrender, dannes der kanaler i jorden, som vandet løber i. Jo mere regn der falder, jo dybere og mere faste bliver kanalerne. Pga. af panelerne fordeler regnen sig ikke længere jævnt over terrænet, da det er dækket af panelet og regnen vil løbe til hældningssiden og lave kanaler i jorden. Det må på baggrund af oplysning om opstillingen af rækker, antages at renderne vil medvirke til, at overfladevandet primært vil løbe mod syd. Spørgsmålet er, om det vil blive ved med at løbe mod søen, i takt med stigningen i nedbørsmængde og hastighed. -Og selv hvis det gør, er der i forvejen store udfordringer med vandmasser både på den ene og den anden side af Sortemosevej. I vådområdet løber Åen over sine bredder og mosen står meget højt i efterårs og vinterperioden. På den anden side af Ørbækvej, har Vejstrup Å næppe stået højere end denne vinter, hvor den ved min matrikel har været 20 cm. fra kanten. **Det er derfor stærkt bekymrende, at der ikke gøres alvor af håndtering af de vandproblemer, som allerede er kendt i Lakkendrup. I dag fosser vandet langs begge vejkanter nedad bakken på Lakkendrupvej og det er flere gange trængt ind i nr. 49, som er blevet oversvømmet, og derfra videre ned til T-krydset og rundt langs Østergaard, nedover markerne, i mosen og til Vejstrup Å. Det er grotesk at underkende disse forhold og slet ikke lytte til lokalområdet.**

Om miljøvurderingen nævnes bl.a. følgende: *”Eksisterende strømningsveje for overfladevand ændres ikke”* og *”Projektområdet opnår en højere biodiversitet end den nuværende tilstand”.* Af bilag om overfladevand fremgår følgende det, at vandet uændret strømmer mod syd og at overfladevandsmængden ikke ændres, hvorfor det vurderes ikke at have nogen miljøpåvirkning, ligesom det vurderes at der ikke er brug for hverken forsinkelse af regnvand eller lavninger hertil, da strømningsvejene vil være uændret.
**Hvis man har et frit areal, så vil hele arealet udsættes for ens regnmængde på hele overfladen, når man sætter solcellepaneler op, vil en del af det underliggende areal ikke udsættes for regn, da solcellepanelerne giver ly. Regnen vil derfor løbe på panelerne mod hældningssiden og falde i en rende langs hældningssiden, -lidt som på et hus uden tagrender. Fordybningen fra vandet som falder, vil blive dybere og dybere over tid, og blive længere og længere, så vandet kan løbe hurtigere i de små render/ kanaler som syd. Vandet vil derfor komme til at løbe hurtigere, da jordoverfladens areal til at opsuge regnen, reduceres. Selvsagt vil noget af jorden omkring kanalerne optage noget vand, men der vil blive store arealer som ikke vil få ret meget regn og det vil give overfladevanden mere hastighed og større mængde mod syd, hvor der i forvejen er problemer med overfladevandet. Det vil samtidig give mere vand til sø/ mose og Vejstrup å. Det er derfor svært at forestille sig, at notatet vedr. overfladevandet holder stik, og det bør alt andet lige, undersøges nærmere.**

Endvidere må det forstås, at i det der ikke foreligger et detaljeret projekt for solcelleparken 11.1 i miljøkonsekvensrapporten kan der kun begrænset vurderes på projektets påvirkning af overfladevandet, **hvorfor rapporten om overfladevand reelt er tom snak.** **Mængden af regnvand er måske uændret (selvom det spås, at det generelt vil øges), men overfladen som tager imod, vil blive reduceret.**
Af Miljøkonsekvensrapporten 11.4.1 fremgår det. At der ikke er vandløb inden for projektområdet, **det passer jo ikke med afbildningen af strømningsvejene figur 11.4 og 11.5, som strømmer mod søer og mose, rapporten modsiger dermed sig selv.** Af miljøkonsekvensrapporten 11.5.1 fremgår det da også modsat andre steder i rapporten, at overfladevandet vil strømme med relativ stor hastighed om §3 søen og ledes videre mod Vejstrup Å, men at overfladevandet tilnærmelsesvis vil ligne eksisterende forhold. **-Hvilket jo ikke giver mening, når mængden som kommer til at løbe vil blive større, grundet arealet ikke kan tage imod så meget grunder overdækningen fra solcellepanelerne.** Konklusionen er at det ikke giver mening at skabe lavninger til vandet eller andre afværgetiltag 11.6, da disse ikke forefindes allerede i dag, **-men da det netop allerede er en udfordring i dag, som ikke vil blive mindre på baggrund af projektet, bør der netop etableres lavninger eller ske håndtering anden håndtering af overfladevandet, fx via et 2 strenget kloaksystem, som Lakkendrup netop ikke har i dag.** **Det kan godt være, at der vil komme problemer med overfladevand på selve projektarealet, men det vil der komme længere mod syd og udfordringerne er der allerede. Vurderingerne kan ganske enkelt ikke være korrekte. Havde lokalområdet betalt Rambøll eller anden uvildig virksomhed for at påvise den modsatte påstand om overfladevand, ville de med garanti have bekræftet udfordringerne om det. Du får hvad du betaler for.**

**Forurening:**Det fremgår af miljøkonsekvensrapporten at der både i anlægsfasen, driftsfasen og afviklingsfasen er risiko for bl.a. spild af olie og andre forurenende stoffer bl.a. olie og kølervæske mv., men at risikoen for forurening af grundvandet vurderes begrænset. **Der er imidlertid ikke taget højde for forurening af overfladevandet, som jo løber til søer, mose og Vejstrup å, og dermed kan sprede sig meget, til vand liv og fugleliv. Hældningen på arealet gør at det vil løbe mod syd, hvor der er biodynamisk landbrug, vådområde og natur, som vil kunne blive forurenet og få konsekvenser, som ikke er beskrevet i rapporten.**

**PFAS:**Det fremgår videre af miljøkonsekvensrapporten, at der sker stof afvaskning fra solcellepanelerne, som dog er størst, hvis der sker skade på anlægget. Der henvises til en DTU-undersøgelse af PFAS, som viser, at solcellerne afsmitter mindre PFAS end hvad der tilføres området ved alm, atmosfærisk deposition. **Problemet er bare, at den DTU-undersøgelse er gennemført i Kolding, en by som er 49 gange større end hele Gudbjerg sogn. Hvorfor der alene på baggrund af indbyggertal, infrastruktur, forurenende virksomheder, biltrafik mv., må være anledning til at mængden af PFAS i luften er større der, end i Gudbjerg Lakkendrup området. Alene på den baggrund, bør der tages konkrete prøver fra området, før, under og efter etablering af solcelleparken.**

Direkte adspurgt, påstod manden fra Rambøll, at han selv havde været i området. Han havde dog tilsyneladende ikke observeret, at en ”granskov” som er beskrevet på side 6 i hans landskabsnotat, rent faktisk var blevet fældet for 3-4 år siden. Han måtte senere erkende, at han havde haft folk herude. **En løgn som denne foran alle os som deltog på borgermødet, sammenholdt med at han er købt og betalt af Ecosolar, må alt andet lige, skabe tvivl om hans og materialets troværdighed.**
Af landskabsnotatet fremgår det i øvrigt også, at det er god landbrugsjord som anvendes**, vi spørger bare, giver det mening, når der er jord langs motorvejen at tage af? -Og der i øvrigt nu her efterfølgende, er kommet et bedre bud på en samlet solcellepark, hvor hele kommunens ambition på området kan dækkes?**

**Befolkningen:**Af miljøkonsekvensvurderingen fremgår det, at i anlægsfasen forventes 360-430 tunge transporter til og fra området, svarende til maksimalt 20 ekstra tunge transporter pr. dag, hvor rabatten ved Lakkendrupvej i nogen grad, vil skulle tages i anvendelse, for at kunne passere modkørende. **Lakkendrupvej er cykelvej for lokalområdets børn, når de skal til og fra skole, netop for at undgå den farlige trafikvej ved Ørbækvej. Vi vil derfor foreslå, at man tager højde for, ikke at have tung trafik i området fra kl. 7.00-8.00 og fra 13.15-15.30, som er de tidspunkter hvor det må forventes at børnene cykler til og fra skole, eller at der som minimum tages højde for at de får plads og tages hensyn til, på den i forvejen lille vej, som ud fra det beskrevne, også forventes at tage rabatter i anvendelse, i de 12-14 måneder som anlægsfasen forventes at vare.** I konklusionen uddybes det at vurderingen af cyklister er foretaget på baggrund af antal boliger i området 14.4.3, men **børn fra Brændeskov, Sortebro og Lakkendrup har jo netop den vej som skolevej når du skal til Gudbjerg, men også til Gudme, fordi Ørbækvejen i Gudbjerg kan krydses mere sikkert i et lyskryds, ved at køre den vej, end ved at krydse Ørbækvejen ved Kilenvej eller køre langs den farlige trafikvej til Gryagervej.**

**Integrering i landskaber og naturinteresser:**Af miljøkonsekvensrapporten fremgår det at bygherre løbende har været i kontakt med borgere i Gudbjerg og Lakkendrup, og at der ikke har været ønske fra lokalområdet om at benytte området rekreativt. **Det er lodret løgn, da arbejdsgruppen har sendt Ecosolar en liste med forskellige tiltag indenfor såvel som udenfor projektområdet, som kunne arbejdes med, herunder faunapassager, naturstier gennem og udenfor området og opsamlingsbassiner til regnvand, shelterplads og meget andet.**

**Aktiviteter i nedtagningsfasen:**Det bemærkes at der ikke er tidsplan over nedtagning af solcelleparken, når den forventeligt om 30 år har udtjent sit formål. Bør der ikke være afsat fx 6-9 måneder til at reetablere området, **så** **der er konkret aftale og viden om, hvornår det er bortskaffet? – Og hvad sker der, hvis Ecosolar ikke længere eksisterer? Hvis ansvar er det så og hvem vil skulle betale for det?**

I beskrivelsen af nyt plangrundlag – i miljøkonsekvensrapporten fremgår det, at der mod syd etableres nye beplantningsbælter på 20-22 meter i bredden og om til 60 meter med en maksimal højde på 5-6 meter. **Det var ikke det, som blev fremlagt på borgermødet, hvilket igen giver anledning til forvirring.**

**Andele:
Hverken Svendborg Kommune eller Ecosolar har skriftligt oplyst os om, at salg af andele er taget af bordet og det samme med finansieringen af lokale initiativer. Svendborg kommune og politikkerne kan henvise ligeså meget som de vil til Grøn Pulje, -men når regler og kriterier for udmøntningstidspunktet ikke kendes, og der ikke øremærket penge direkte til lokalområdet, kan området ende med en meget lang næse, fordi INTET af det som blev stillet i udsigt, bliver realiseret til lokale initiativer. Til gengæld kan vi få, verdens bedste udsigt til en solcellepark, som med garanti vil bidrage positivt i tiltrækningskraften af nye borgere i området, - ironi kan forekomme. Det er hverken ordentligt eller rimeligt.**

**Ecosolars hjemmeside:** [**Ecosolar**](https://ecosolar.dk/)
Af Ecosolars egen hjemmeside fremgår følgende: *”Grøn omstilling handler om at finde løsninger på nye og store udfordringer. Hos Ecosolar arbejder vi hver dag for at bidrage til Danmarks grønne omstilling. Vi tror på de bedste løsninger skabes gennem dialog og involvering af interessenter, hvilket er udgangspunktet for alle vores projekter. Vi arbejder langsigtet med respekt for den tid et projekt kræver og har et økonomisk fundament, som gør os robuste i forhold til de konjunkturer og påvirkninger, der måtte komme gennem et projekts udvikling. Vi prioriterer en udviklingsproces med gennemsigtighed og dialog i centrum.”*

**Vi vil vove den påstand, at dialogen og involveringen i projektet om Solcelleparken ved Gudbjerg Lakkendrup, har været meget ringe. Vi er ikke selv nærmest nabo, (altså ikke indenfor de 200 meter), men vi har som tidligere nævnt, ikke haft viden om, at andele og penge til lokale initiativer var taget af bordet. Det var alene Mette Kristensens ændringsforslag til beslutningen på kommunalbestyrelsesmødet i december, som informerede om det. Igen, dette til trods for, at Svendborg kommune i forbindelse med projektstart, har oplyst om det modsatte.**

Under ”Om os” står der, at Ecosolar har VE-projekter på omkring 600MW rundt i hele DK. **Vi har kun, kunne finde projekter som er undervejs. Hvor troværdige er Ecosolar egentlig som opstiller? De har ikke styr på indholdet i materialet, de behandler borgerne ringe, de informere ikke, de stiller ting i udsigt, men vil ikke levere.**

Under ”Hvorfor os” står der at de gennemfører transparent udvikling og prioriterer dialog højt**. Med henvisning til ovenstående, må det konstateres, det er ikke genkendeligt fra denne proces.**

Om Ecosolars udviklingsproces for bl.a. Solparker står der: … ”En god dialog med naboer, lokalområdet og andre interessenter er vigtig for os. Vi gør vores yderste for at bidrage til løsninger, som skaber merværdi for lokalområdet, samtidig med at vi på et større plan bidrager til Danmarks grønne omstilling”.
**-Alligevel, og trods de mange hensigter ved præsentationen i 2023, ønsker de ikke at bidrage til lokalområdet I Gudbjerg-Lakkendrup, hvor de uden at formidle til os, at de har valgt at trække ALT tilbage.**

**Ecosolar har udviklet en særlig hjemmeside for projektet i Gudbjerg:** [Gudbjerg solcellepark – Ecosolar](https://ecosolar.dk/gudbjerg-solcellepark/)
På hjemmesiden står der bl.a. følgende: *”Vi lægger vægt på et godt samarbejde med parkens naboer både under udviklingen og i driften af parken og ser også positivt på, hvordan vi kan være med til at udvikle lokalområdet”*. **Henrik fra Ecosolar gav udtryk for det modsatte ved borgermødet d. 23. januar 2025, hvilket de deltagende politikere og folk fra administrationen, selv må kunne bekræfte og genkende.**

Det fremgår også om projektet: *”De fem nord-sydgående hegn tilføres et andet udtryk ved at øge deres bredde fra de i dag ca. fem meter til ca. otte meter, målt ved jordoverfladen. Ved at lade planterne i de nuværende hegn, som hassel, syren, tjørn, roser og enkelte træer få en bredere vækst vil udtrykket ændres og flere planter vil kunne indfinde sig. Det er vurderingen, at der intet opnås ved at plante yderligere, men meget ved at lade de eksisterende hegn brede sig og give plads til at nyt kan indfinde sig naturligt med hjælp fra fugle og dyr. Det levende hegn mod nord, langs Højlundsvej øges tilsvarende fra det nuværende ret smalle hegn til et hegn på fem meter så et tæt hegn lettere kan opretholdes. Langs hegnet mod syd etableres nyplantninger inde i området i en afstand på et par meter fra det eksisterende hegn. Det nye hegn etableres i 8-12 meters brede, men stedvist bredere, så der kan opstå nogle mindre biotoper, dels i området nærmest Lakkendrup, dels i tilknytning til den lille sø”.***Denne information, kunne man ikke engang give på informationsmødet, har Ecosolar reelt styr på hvad de lover og har beskrevet?**

Om valg af teknologi har Ecosolar i materialet på deres hjemmeside, reduceret til udvalget af solceller til to typer, som begge har en maksimal installationshøjde på 3,5 meter, **-dette til trods for, at der blev fremlagt 3 typer på borgermødet d. 23. januar 2025, hvoraf kun den ene type nåede makshøjden. Igen det må det bare konstateres at kommunikationen om projektet ikke hænger sammen, det er utrygt og utroværdigt.**

**PFAS**Om PFAS i projektet oplyser Ecosolar følgende på projektets hjemmeside: *”Forurening fra PFAS har været et emne i forbindelse med etablering af solcelleparker. Statens VE rejsehold holdt i marts måned et oplæg for kommuner (og været både i Odense og Svendborg) angående PFAS og en undersøgelse DTU havde lavet i Kolding. Her var man kommet frem til, at der findes en naturlig baggrundsbelastning i området som er 100-500 gange højere end det solceller indeholder”*.
**Ecosolar henviser dermed til målinger foretaget i Kolding og ikke lokalt i Gudbjerg. Informationen blev gentaget af Rambøll på Borgermødet, men af fortællingen fremgik det ikke, at det var en måling foretaget i Kolding, en by der i 2024 havde 62.244 indbyggere, Danmarks 8. største by, med væsentlig flere biler, industri mv., og som vel kan næppe kan sammenlignes med Gudbjerg, der i 2024 i hele sognet, havde et befolkningstal på 1.271 og dermed er 49 gange mindre. Igen det er dybt usagligt og kritisabelt.**

**Værdi for lokalsamfundet:**Ecosolar skriver på projektets hjemmeside om værdi i lokalsamfundet følgende: *”Vi arbejder for at tilgodese alle parter bedst muligt. Hos Ecosolar er vi bevidste om, at en solcellepark ikke er det der står højst på ønskelisten hos et lokalsamfund. Det er en balance op imod den virkelighed vi lever i, hvor klimaudfordringerne kræver handling – det kommer vi ikke uden om. Vores udgangspunkt er at grøn omstilling handler om at gøre tingene på nye måder, finde løsninger på nye og store udfordringer. Vi vil gerne gøre vores til, at udfordringerne tilgodeser alle parter bedst muligt. Vi tror på dialog og det gode naboskab. Derfor er vi også meget lydhøre over for, hvad vi kan bidrage med af tiltag, som kan gøre en positiv forskel for jeres lokalsamfund. Vi har lavet et idekatalog, som kan danne udgangspunkt for den videre dialog. Når vi er kommet videre i processen, vil vi indkalde til et dialogmøde, hvor ideer og tanker til det gode naboskab kan komme på bordet. Nedenstående idekatalog skal ses som inspiration og udgangspunkt for den videre dialog. Har du idéer, vil vi gerne høre om dem. Vi bringer løbende idéforslag på denne side”.* Herefter ruller slides rundt, med de mange muligheder, som også blev fremlagt for os, på det første borgermøde i 2023 og endda et par nye**.Vi må bare sige, at vi ikke har været indkaldt til et efterfølgende dialogmøde og hjemmesiden, har ikke holdt os informeret og opdateret, ligesom Svendborg kommune ej heller har informeret os om, at tiltag og andele var pillet af bordet. Det giver en uklar og usammenhængende kommunikation til os borgere. Der stilles alverdens ting i udsigt udadtil, sikkert også til andre interessenter som besøger Ecosolars projekter, men der realiseres intet. Hvis det er af bordet som det må forstås, så bør det dæleme kommunikeres og fjernes, så der er faktuel og ordentlig kommunikation om det.**

**Andet Ecosolar projekt**

Ecosolar er i gang med et tilsvarende projekt med meget ens tidsplan i Bellinge ved Odense. Det fremgår af deres hjemmeside, at der d. 27. januar 2025 er borgermøde om projektet. Projektet er en smule mindre i areal hektar og forventes at dække ca. 10.900 husstandes årlige strømforbrug. Af arealet disponeres en pæn del af det til afskærmende beplantning og stier, anlægsfrie zoner til ikke-fredede fortidsminder samt Dalhøj. Det fremgår at der etableres stier, sker oprensning af vandhul, pleje af areal om gravhøj, forbedring af flora og fauna. Der anlægges trampesti af 6 meters bredde som en rekreativ sti. Der etableres en informationstavle til formidling af kulturhistorie om grave høje i området og deres betydning i oldtiden, ligesom der skar opstilling af borde og bænke til besøgende, og så anlægges der en parkeringsplads til 4-5 biler.

**Det er da påfaldende, at et lignende projekt mindre end 50 km. herfra, som er mindre i hektar og produktion, med nogenlunde samme tidsplan som her. Som forventeligt, må have samme udgifter til tilslutning, afgifter mv. som det blev fremlagt på borgermøder d. 23. januar 2025 af Ecosolar, kan få finansieret lokale tiltag, når alt er pillet af bordet her. -Og det vel at mærke, uden information herom. Det er da ikke rimeligt og vidner om et firma som kommunen ikke bør samarbejde med, da det helt tydeligt ikke behandler vores område godt og i overensstemmelse med god og rimelig adfærd. Vil kommunen finde sig at sådan en leverandør skal ind i vores lokalområde? Og hvorfor kan Odense kommune få lokaleinitiativer igennem, hvis ikke Svendborg kan? -Er der noget vi kan lære?**

**Appel om forståelse:**

Vi er med på at Arne Ebsen er politikker og derfor skal mene, udtalelse og forholde sig til meget, vi er derfor også lidt ked af at nævne følgende. Men vi har været nysgerrig og har kunne se, at udvalgsformand for Plan- og Lokalsamfundsudvalget Arne Ebsen selv har kæmpet mod en lignende sag i hans eget nærområde, hvor han har ønsket mindre projekter og at få dem placeret længere væk, så håber på at appellerer til hans forståelse med følgende:

I Fyens amts Avis d. 09.10.2024 link: [Byråd nikkede til solceller på bakketop | faa.dk](https://faa.dk/svendborg/byraad-nikkede-til-solceller-paa-bakketop-2022-12-22) fremgår det at Arne Ebsen udtaler: *”Det er helt galt, fastholder Arne Ebsen. - Sådan nogle tekniske anlæg hører ikke til i det åbne landskab. De skal ligge i industrikvarterer eller ved motorveje på uudnyttet jord, hvor de ikke generer nogen, siger han og ærgrer sig over, at opbakningen til det ikke var der. - Det er trist, når man ikke kan finde et kompromis mellem ansøger og borgergruppen. Det handler jo om lidt fleksibilitet, siger han”.*  **Her handler det dels om proces, dels om placering og dels om bristede forudsætninger og dårlig kommunikation.**

Arne har følgende udsagn fra artikel i Fyns Amts Avis d. 28.06.2017 link: [Personlige angreb i ophedet debat om solceller | faa.dk](https://faa.dk/svendborg/personlige-angreb-i-ophedet-debat-om-solceller): ”Arne Ebsen understregede, at han ikke er imod solceller, og at der derfor også er peget på en alternativ placering nær godset - og længere væk fra naboerne.”

**-Her ønskes det også at solceller kommer længere væk fra beboere.**

**Af eksemplerne fremgår det, at solceller er rigtig fint, bare ikke i min baghave. Hvidkilde, som gerne vil have udvidelsen skal da have lov til det, så der ikke skal ske placering mellem to landsbyer, som så vil kunne få endnu svære ved at tiltrække nye borgere til området.**

**Forvaltningsloven:**

Af forvaltningslovens §19 følger det om partshøring: Kan en part ikke antages at være bekendt med, at myndigheden er i besiddelse af bestemte oplysninger om en sags faktiske grundlag eller eksterne faglige vurderinger, må der ikke træffes afgørelse, før myndigheden har gjort parten bekendt med oplysningerne eller vurderingerne og givet denne lejlighed til at fremkomme med en udtalelse, Dette gælder hvis oplysningerne eller vurderingerne er til ugunst for pågældende part og af væsentlig betydning for sagens afgørelse.

-Vi mener trods nyt brev i e-Boks, at vi fortsat ikke er blevet korrekt oplyst og partshørt om sagen. Der er stadig fejl i materialet, forskellige udmeldinger og forkerte vurderinger i sagen, sagens indhold og vilkår. -Det har været en stærk kritisabel proces, som kommunen ikke kan være bekendt. Vi er reelt ikke rigtigt bekendt med sagens faktiske grundlag og de eksterne faglige vurderinger, som virker grebet ud af det blå og sat ind hvor det var belejligt. I bør stoppe processen, starte forfra eller droppe projektet, det må være pointen herfra, for det er ikke godt nok. FVL §19 er efter min vurdering, fortsat ikke overholdt i sagen.

Retten til at give udtalelse: Af forvaltningslovens §21 følger det, at den der er part i en sag på ethvert tidspunkt af sagens behandling, kan forlange at sagens afgørelse udsættes ind til parten har givet sin udtalelse til sagen. – Der blev bedt om udsættelse på borgermødet d. 23. januar 2024, det har kommunen ikke forholdt sig til. Der er sendt nye oplysninger, men de dækker på ingen måde de mange fejl eller manglende oplysninger.

**Øvrige forhold:**

Det fremgår i øvrigt, at solcelleparken forventeligt skal tilsluttes transformatorstationen i Hesselager og krydse stokkebækken på vejen. Vi har forstået at vindmøllerne ved Broholm skal tilsluttes der, og at der dermed ikke er kapacitet til at anlægget også kan kobles på der, så hvor langt skal der graves kabler ned for at gennemføre projektet og med hvilke konsekvenser? -Vides det?

**Lyt, og lad denne høring om VE-projekt være det hvor det reelt gør en forskel, at man som borger kommer med høringssvar:**

Det er håbet, at politikkerne på baggrund af dette høringsbrev, og sikkert mange flere, vil beslutte sig for, **ikke** at gennemføre solcelleprojektet ved Gudbjerg Lakkendrup området.
Skulle det mod alle håb, blive besluttet at gennemføre projektet, appelleres der til medvirken til at lokalområdet kompenseres af anden vej og at der tages højde for de i høringsbrevet beskrevne forhold, undersøges og besvares, så vi kan blive ”genhørt” på et oplyst grundlag.

Med venlig hilsen

Ulrik og Tanja Siehr

Alleen 10 Sortebro, 5883 Oure.